**LIETUVOS RESPUBLIKOS VYRIAUSYBĖ**



**N U T A R I M A S**

**DĖL CIVILINĖS SAUGOS SISTEMOS TOBULINIMO**

1994 m. sausio 13 d. Nr. 20

Vilnius

Siekdama tobulinti civilinės saugos ir gelbėjimo darbų organizavimą, Lietuvos Respublikos Vyriausybė nutaria:

1. Įpareigoti Krašto apsaugos ministerijos Civilinės saugos departamentą perduoti pagal 1994 m. sausio 1 d. būklę Priešgaisrinės apsaugos departamentui prie Vidaus reikalų ministerijos Civilinės saugos departamento apskričių skyrių 7 gelbėtojų būrių etatus (iš viso 262), taip pat techniką ir įrenginius.

2. Finansų ministerija turi patikslinti Priešgaisrinės apsaugos departamentui prie Vidaus reikalų ministerijos bei Krašto apsaugos ministerijos Civilinės saugos departamentui 1994 metais skirtus biudžeto asignavimus, atsižvelgdama į tai, kad šios tarnybos reorganizuojamos.

3. Iš dalies pakeičiant Krašto apsaugos ministerijos Civilinės saugos departamento laikinuosius nuostatus, patvirtintus Lietuvos Respublikos Vyriausybės 1992 m. kovo 9 d. nutarimu Nr. 151 „Dėl Lietuvos Respublikos krašto apsaugos ministerijos Civilinės saugos departamento laikinųjų nuostatų patvirtinimo“ (Žin., 1992, Nr. [15-417](https://www.e-tar.lt/portal/lt/legalAct/TAR.E97A8AF3FCEE)):

3.1. išdėstyti 3 punktą taip:

„3. Civilinės saugos departamentą sudaro centrinis aparatas, aštuoni apskričių skyriai: Vilniaus, Kauno, Klaipėdos, Šiaulių, Panevėžio, Alytaus, Marijampolės ir Utenos, taip pat specialiosios pajėgos – daugiaprofilė gelbėjimo rinktinė“;

3.2. išdėstyti 9.5 punktą taip:

„9.5. atlikti naudojant savo specialiąsias pajėgas gelbėjimo ir kitus neatidėliotinus darbus ekstremalių situacijų židiniuose, jeigu Priešgaisrinės apsaugos departamento prie Vidaus reikalų ministerijos pajėgų nepakanka arba departamentas to paprašo“;

3.3. išdėstyti 10.9 punktą taip:

„10.9. nustato visų rūšių ekstremalių situacijų židinių pakenkimų mastą ir jų keliamą grėsmę žmonių gyvybei bei sveikatai, vadovaudamasis Priešgaisrinės apsaugos departamento prie Vidaus reikalų ministerijos atliktos radiacinės, cheminės, inžinerinės ir kitos specialios žvalgybos duomenimis“.

4. Patvirtinti Darbo grupę gelbėjimo sistemos koncepcijai bei šios sistemos reorganizavimo programai parengti (pridedama).

MINISTRAS PIRMININKAS ADOLFAS ŠLEŽEVIČIUS

VIDAUS REIKALŲ MINISTRAS ROMASIS VAITEKŪNAS

PATVIRTINTA

Lietuvos Respublikos Vyriausybės

1994 m. sausio 13 d. nutarimu Nr. 20

**DARBO GRUPĖ GELBĖJIMO SISTEMOS KONCEPCIJAI BEI ŠIOS**

**SISTEMOS REORGANIZAVIMO PROGRAMAI PARENGTI**

|  |  |  |
| --- | --- | --- |
| A. Svetulevičius | – | vidaus reikalų ministro pavaduotojas (darbo grupės vadovas); |
| K. Juškevičius | – | Sveikatos apsaugos ministerijos Medicinos pagalbos skyriaus konsultantas; |
| J. Kraujelis | – | Priešgaisrinės apsaugos departamento prie Vidaus reikalų ministerijos direktorius; |
| S. Paukštys | – | Ryšių ir informatikos ministerijos valstybinės įmonės „Lietuvos telekomas“ skyriaus viršininkas; |
| G. Pulokas | – | krašto apsaugos ministro pavaduotojas, Krašto apsaugos ministerijos Civilinės saugos departamento direktorius; |
| A. Šimkus | – | Susisiekimo ministerijos Personalo skyriaus viršininkas. |

\_\_\_\_\_\_\_\_\_\_\_\_\_\_